मालशेज घाट: मानसून में यहां हर तरफ बिखरी मिलेगी खूबसूरती
पश्चिमी घाट के पर्वत महाराष्ट्र में भी पूरे वैभव के साथ विराजमान हैं। आज हम महाराष्ट्र में मौजूद ऐेसे ही एक घाट के बारे में बता रहे हैं। नाम है मालशेज घाट और यह कल्याण-अहमदनगर रोड पर स्थित है या कह सकते हैं कि यहMalshej Ghat: Beauty will be scattered everywhere in monsoon
पश्चिमी घाट के पर्वत महाराष्ट्र में भी पूरे वैभव के साथ विराजमान हैं। आज हम महाराष्ट्र में मौजूद ऐेसे ही एक घाट के बारे में बता रहे हैं। नाम है मालशेज घाट और यह कल्याण-अहमदनगर रोड पर स्थित है या कह सकते हैं कि यह रोड इस घाट के बीच से गुजरती है। यह कई तरह की वनस्पतियों और फ्लेमिंगो, बटेर, क्रेक्स जैसे पक्षियों का घर भी है। यहां हर तरफ खूबसूरती बिखरी पड़ी मिलती है और खासकर यह मानसून में जाने लायक जगह है।
आप मालशेज घाट के लिए कल्याण से सफर की शुरुआत कर सकते हैं। जैसे-जैसे आप कल्याण से मुरबाड की ओर बढ़ते हैं, आपको पश्चिमी घाट के पर्वत और भी स्पष्ट नजर आने लगते हैं। ये पहाड़ एकदम नब्बे डिग्री पर है। या तो उधर समुद्र है या फिर एकदम पहाड़। बीच में कुछ किलोमीटर चौड़ी एक छोटी-सी मैदानी पट्टी है, जिसे समुद्रतटीय मैदान भी कहते हैं। मुंबई भी इसी मैदान में है और पूरा कोंकण और गोवा भी इसी में है।
ये पहाड़ ज्वालामुखी से बने हैं। करोड़ों साल पहले जब भारतभूमि अफ्रीका से मिली हुई थी या फिर समुद्र में तैर रही थी, तब इस क्षेत्र में ज्वालामुखी थे। लावा ही लावा उगलते रहते थे। उस लावे से पश्चिमी घाट के पहाड़ बने- एकदम कठोर। इसलिए इनमें भू-स्खलन नहीं होता। कालांतर में भारतभूमि जब एशियाभूमि से मिली, तब हिमालय का जन्म हुआ और ज्वालामुखी भी शांत हुए। लेकिन तब तक यहां पहाड़ बन चुके थे। महाराष्ट्र से केरल तक ये करीब-करीब ऐसे ही हैं। इन पहाड़ों के एक तरफ खड़ा ढाल है तो दूसरी तरफ हल्की ढलान है।
जो नदियां इन पहाड़ों के उस तरफ से निकलती हैं, वे 50 किलोमीटर दूर अरब सागर में नहीं गिरतीं, बल्कि करीब 1,000 किलोमीटर दूर बंगाल की खाड़ी की ओर चल देती हैं। और जो नदियां यहां से वहां बहते हुए चलती हैं, वे ऊंचे-ऊंचे जलप्रपात बनाते हुए चलती हैं। यहां ‘रिवर्स वॉटरफाल’ भी है। मतलब पानी नीचे गिरने के बजाय ऊपर आसमान में उड़ जाता है।
कालू जलप्रपात: 
मालशेज घाट का सबसे उल्लेखनीय और दर्शनीय स्थल है कालू जलप्रपात। हालांकि इसकी चर्चा बहुत कम हुई है और अनेक स्थानीय लोग भी इसके बारे में अवगत नहीं होंगे तो इसमें किसी तरह का अचरज नहीं होना चाहिए। इसे मालशेज क्षेत्र का सबसे बड़ा और सबसे ऊंचा जलप्रपात माना जाता है। यह करीब 300 मीटर से भी ज्यादा ऊंचाई से गिरता है। हालांकि यह एक प्रपात के बजाय बैक-टू-बैक तीन-चार जलप्रपातों के रूप में गिरता है। यह इतना खूबसूरत है कि आप यहां केवल इसी को देखने के बहाने आ सकते हैं। हालांकि यह अमूमन मानसूनी जलप्रपात है और इसलिए इसकी भव्यता जुलाई से अक्टूबर के बीच ज्यादा देखने को मिल सकती है। इसके अलावा भी यहां मानसून में छोटे-बड़े अनेक जलप्रपात देखने को मिल जाएंगे।
हरिश्चंद्रगढ़: 
मालशेज घाट से बिल्कुल लगा हुआ है हरिश्चंद्रगढ़ का किला। अगर आप मालशेज जा रहे हैं तो हरिश्चंद्रगढ़ जाना न भूलिए। यह अति प्राचीन किला है, जिससे सटी पुरानी कई गुफाएं भी हैं। इनमें केदारेश्वर गुफा सबसे दर्शनीय है, जहां एक विशालकाय शिवलिंग बना है। हालांकि शिवलिंग ज्यादातर समय पानी में डूबा हुआ रहता है, इसलिए उस तक पहुंचना मुश्किल होता है।
कैसे पहुंचें? 
यह क्षेत्र पुणे से करीब 130 किमी तो मुंबई से लगभग 150 किमी दूर है। यानी इन दोनों जगहों से आप प्राइवेट टैक्सी लेकर एक दिन में जाकर वापस लौट सकते हैं। वैसे सबसे करीबी शहर कल्याण है, जो ट्रेन नेटवर्क से भी जुड़ा है। यहां से मालशेज घाट करीब 85 किमी दूर है। कल्याण से बसों की सुविधा है, तो प्राइवेट टैक्सी से भी जा सकते हैं।